b'\n_START_ARTICLE_\nMu\xc8\x99chi maseter\n_START_SECTION_\nStructur\xc4\x83\n_START_PARAGRAPH_\nMaseterul este un mu\xc8\x99chi superficial puternic, de form\xc4\x83 patrulater\xc4\x83, av\xc3\xa2nd dou\xc4\x83 por\xc8\x9biuni: superficial\xc4\x83 \xc8\x99i profund\xc4\x83.\n_START_SECTION_\nPor\xc8\x9biunea superficial\xc4\x83\n_START_PARAGRAPH_\nPor\xc8\x9biunea superficial\xc4\x83 se inser\xc4\x83 printr-o aponevroz\xc4\x83 groas\xc4\x83 pe procesul temporal al osului zigomatic \xc8\x99i dou\xc4\x83 treimi anterioare ale marginii inferioare a arcului zigomatic. Fibrele merg inferior \xc8\x99i posterior peste por\xc8\x9biunea profund\xc4\x83 \xc8\x99i se termin\xc4\x83 pe unghiul mandibulei (tuberozitatea maseterin\xc4\x83) \xc8\x99i por\xc8\x9biunea inferioar\xc4\x83 a fe\xc8\x9bei laterale a ramurii mandibulei.\n_START_SECTION_\nPor\xc8\x9biunea profund\xc4\x83\n_START_PARAGRAPH_\nPor\xc8\x9biunea profund\xc4\x83 are originea pe treimea posterioar\xc4\x83 a marginii inferioare \xc8\x99i \xc3\xaentreaga fa\xc8\x9b\xc4\x83 medial\xc4\x83 a arcului zigomatic. Fibrele coboar\xc4\x83 oblic \xc3\xaen jos \xc8\x99i \xc3\xaenainte \xc8\x99i se inser\xc4\x83 pe fa\xc8\x9ba lateral\xc4\x83 a ramurii mandibulei, \xc3\xaentre tuberozitatea maseterin\xc4\x83 \xc8\x99i baza procesului coronoidian. O parte din fibrele profunde radiaz\xc4\x83 \xc3\xaen capsula anterioar\xc4\x83 \xc8\x99i discul articula\xc8\x9biei temporomandibulare.\n_START_SECTION_\nRaporturi\n_START_PARAGRAPH_\nFa\xc8\x9ba superficial\xc4\x83 este acoperit\xc4\x83 de fascia maseterin\xc4\x83 \xc8\x99i prin ea vine \xc3\xaen raport cu mu\xc8\x99chii risorius, platysma \xc8\x99i zigomatic, cu prelungirea anterioar\xc4\x83 a glandei parotide, cu ductul parotidian, cu ramurile terminale ale nervului facial \xc8\x99i cu artera transversal\xc4\x83 a fe\xc8\x9bei. Fa\xc8\x9ba profund\xc4\x83 acoper\xc4\x83 fa\xc8\x9ba lateral\xc4\x83 a mandibulei, incizura mandibulei, tendonul de inser\xc8\x9bie al mu\xc8\x99chiului temporal \xc8\x99i mu\xc8\x99chiul buccinator.\n_START_SECTION_\nInerva\xc8\x9bie \xc8\x99i vasculariza\xc8\x9bie\n_START_PARAGRAPH_\nMaseterul este inervat de nervul maseterin, o ramur\xc4\x83 a diviziunii mandibulare a nervului trigemen. Prime\xc8\x99te s\xc3\xa2nge de la ramura maseterin\xc4\x83 a arterei maxilare. M\xc4\x83nunchiul neurovascular trece prin \xc8\x99an\xc8\x9bul coronoidian pentru a p\xc4\x83trunde \xc3\xaen suprafa\xc8\x9ba profund\xc4\x83 a mu\xc8\x99chiului, unde se ramific\xc4\x83 pe direc\xc8\x9bie oblic\xc4\x83 anteroinferioar\xc4\x83.\n_START_SECTION_\nFunc\xc8\x9bii\n_START_PARAGRAPH_\nMaseterul este unul din cei patru mu\xc8\x99chi implica\xc8\x9bi \xc3\xaen mastica\xc8\x9bie. \xc3\x8en principal trage mandibula \xc3\xaen sus \xc8\x99i \xc3\xaenainte \xc3\xaen timpul contrac\xc8\x9biei bilaterale, iar c\xc3\xa2nd se contract\xc4\x83 unilateral, trage mandibula lateral de partea contrac\xc8\x9biei. Maseterul ajut\xc4\x83 la stabilizarea tensiunii din capsula articula\xc8\x9biei temporomandibulare. De asemenea, contrac\xc8\x9bia maseterului determin\xc4\x83 eliminarea de saliv\xc4\x83 din glanda parotid\xc4\x83.'